Folketing
2010-04-28

Så vil jeg da godt bringe ministeren frem til januar 2010, det er ikke så lang tid siden, hvor vi fik at vide, at mange af vore danske hospitaler skulle fyre personale, fordi man faktisk havde ønsket at gøre det, som ministeren nu siger, nemlig at nedbringe ventetiderne både for dem, som lider af kræft og hjertesygdomme, og for alle mulige andre mennesker, som måske har mindre skavanker, og som godt kan vente lidt længere. Konsekvensen er jo, at man havde opbrugt de midler, man havde fået stillet til rådighed af regeringen. Det antal, man sidste år indgik en aftale om skulle behandles, er for længst overskredet, og det eneste svar fra regeringens side har været: Ja, regionerne må tage ansvaret på sig, de må finde besparelserne. Og vi ser lige nu, at folk bliver fyret som følge af det ansvar, som regionerne har taget på sig.